Diari Oficial de la Generalitat Valenciana


Sumari del DOGV 8944, del 04-11-2020 (2020/9134)

DECRET 166/2020, de 30 d'octubre, del Consell, d'aprovació de les normes d'organització i funcionament de la Universitat Internacional Valenciana (VIU).
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/10/30/166/dof/vci/html**

### Dades del document

Número de DOGV
:   8944

Data del DOGV
:   04-11-2020

Secció del DOGV
:   I. DISPOSICIONS GENERALS

Número del document
:   2020/9134


Data del document
:   30-10-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Decret

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * legislació
    * universitat
    * administració de l'ensenyament

DECRET 166/2020, de 30 d'octubre, del Consell, d'aprovació de les normes d'organització i funcionament de la Universitat Internacional Valenciana (VIU). [2020/9134]  
Mitjançant el Decret 65/2009, de 15 de maig, del Consell, es van aprovar les normes d'organització i funcionament de la Universitat Internacional Valenciana (VIU), reconeguda com a universitat privada per la Llei 7/2008, de 13 de juny, de la Generalitat, que tenia com a titular la Fundació de la Comunitat Valenciana Universitat Internacional de València (FVIU).  
Després d'un canvi de titularitat de la Universitat Internacional Valenciana, pel Decret 73/2015, de 15 de maig, del Consell, es van aprovar noves normes d'organització i funcionament d'aquesta universitat, i es va estructurar en un centre docent únic.  
Mitjançant el Decret 190/2019, de 13 de setembre, del Consell, de creació de facultats en la Universitat Internacional Valenciana, es va reconèixer la creació de la Facultat de Ciències de l'Educació, de la Facultat de Ciències de la Salut, de la Facultat d'Arts, Humanitats i Comunicació, de la Facultat de Ciències Jurídiques i Socials i de l'Escola Superior d'Enginyeria, Ciència i Tecnologia.  
A partir d'aquest reconeixement, del creixement experimentat per la Universitat i del fet que han transcorregut més de tres anys des de l'aprovació de les Normes d'organització i funcionament de la Universitat Internacional Valenciana el 2015, s'ha considerat necessari adaptar-les a la creació de les noves facultats i l'Escola Superior per al bon acompliment de les seues funcions, i incloure nous òrgans unipersonals i col·legiats, creant altres estructures, centres o facultats per al perfecte acompliment de les seues funcions.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte als principis de necessitat i eficàcia, la norma s'adequa a l'objectiu d'adaptar l'organització a la nova estructura a través dels nous òrgans unipersonals i col·legiats.  
També es compleix el principi de seguretat jurídica, ja que la norma s'ha elaborat en coherència amb la resta d'ordenament jurídic nacional i de la Unió Europea, amb la finalitat de mantindre un marc normatiu integrat i clar.  
Quant al principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
La rectora de la Universitat Internacional Valenciana - Valencian International University, SL, entitat titular de la Universitat Internacional Valenciana (VIU), va sol·licitar l'11 de febrer de 2020 l'aprovació definitiva pel Consell de la modificació de les Normes d'organització i funcionament d'aquesta, aprovades pel Consell d'Universitat i Junta de Govern el 30 de gener de 2019, a l'empara del que disposa l'article 6 de la Llei orgànica 6/2001, de 2 de desembre, d'universitats.  
  
D'acord amb els preceptes indicats en el paràgraf anterior, ha sigut tramitada la sol·licitud una vegada efectuat el control oportú de legalitat.  
Per tot això, en virtut del que s'estableix en l'article 6 de la Llei orgànica 6/2001, de 21 de desembre, d'universitats (LOU), i en l'article 6.3 de la Llei 4/2007, de 9 de febrer, de la Generalitat, de coordinació del Sistema Universitari Valencià; de conformitat amb l'article 28.c de la Llei 5/1983, de 30 de desembre, del Govern Valencià; a proposta de la consellera d'Innovació, Universitats, Ciència i Societat Digital, vist l'informe de l'Advocacia General de la Generalitat, conforme amb el Consell Jurídic Consultiu de la Comunitat Valenciana, prèvia deliberació del Consell, en la reunió de 30 d'octubre de 2020,  
  
  
DECRETE  
  
Article únic. Aprovació de les Normes d'organització i funcionament de la Universitat Internacional Valenciana (VIU)  
S'aproven les normes d'organització i funcionament de la Universitat Internacional Valenciana (VIU), que s'incorporen com a annex d'aquest decret.  
  
  
DISPOSICIONS ADDICIONALS  
  
Primera. Publicació de la disposició en el Boletín Oficial del Estado  
Aquest decret es remetrà al Boletín Oficial del Estado per a ser publicat, segons el que s'estableix en l'article 6.2 de la Llei orgànica 6/2001, de 21 de desembre, d'universitats.  
  
Segona. Incidència pressupostària  
L'aplicació i el desenvolupament d'aquest decret no podrà tindre cap incidència en la dotació dels capítols de despesa assignada a la Generalitat, i, en tot cas, hauran de ser atesa amb els mitjans personals i materials de la Universitat Internacional Valenciana (VIU).  
  
  
DISPOSICIÓ DEROGATÒRIA  
  
Única. Derogació normativa  
1. Queda derogat el Decret 73/2015, de 13 de juny, del Consell, pel qual s'aproven les Normes d'organització i funcionament de la Universitat Internacional Valenciana (VIU).  
2. Així mateix, queden derogades totes les disposicions del mateix rang o inferior que s'oposen al que disposa aquest decret.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 30 d'octubre de 2020  
  
El president de la Generalitat,  
XIMO PUIG i FERRER  
  
La consellera d'Innovació, Universitats,  
Ciència i Societat Digital  
CAROLINA PASCUAL VILLALOBOS  
  
  
ANNEX  
Normes d'organització i funcionament de la Universitat Internacional Valenciana  
  
Disposicions generals  
Article 1. Naturalesa i denominació  
Article 2. L'objecte i les funcions  
Article 3. Els principis informadors de l'activitat  
Article 4. Els idiomes oficials  
Article 5. La imatge corporativa  
Títol I. Estructura acadèmica de la Universitat  
Article 6. L'estructura acadèmica  
Article 7. Facultats i escoles  
Article 8. Els departaments  
Article 9. Els instituts universitaris d'investigació  
Article 10. Les càtedres institucionals  
Títol II. El govern de la Universitat  
Article 11. Els òrgans de govern  
Article 12. La Junta de Govern  
Article 13. El Consell d'Universitat  
Article 14. El Consell de Govern Acadèmic  
Article 15. La Junta de Facultat  
Article 16. El o la gerent  
Article 17. El rector o rectora  
Article 18. El secretari o secretària general  
Article 19. Els degans o deganes de facultat i els directors o directores d'escola i de centres  
Títol III. La comunitat universitària  
Article 20. La comunitat universitària  
Article 21. El personal docent i investigador  
Article 22. Els drets i els deures del professorat  
Article 23. El personal d'administració i serveis  
Article 24. L'alumnat  
Article 25. Els drets i els deures de l'alumnat  
Títol IV. Del defensor universitari o defensora universitària  
Article 26. El defensor universitari o defensora universitària  
  
La Universitat Internacional de València (VIU) és una institució acadèmica reconeguda per la Llei 7/2008, de 13 de juny, de la Generalitat, a l'empara de l'article 53.1 de l'Estatut d'Autonomia de la Comunitat Valenciana i de l'article 27 de la Constitució Espanyola.  
La Universitat Internacional Valenciana manté el seu ferm compromís amb els principis democràtics i l'autonomia universitària, i, en particular, amb els valors de la llibertat acadèmica, la igualtat d'oportunitats, la solidaritat i la justícia basada en el respecte als drets humans, tot això al servei de la investigació i la docència universitària de qualitat, en una modalitat majoritàriament no presencial, amb projecció nacional i internacional, a través d'un ús extensiu de les noves tecnologies de la informació i la comunicació.  
En virtut del que s'estableix en l'article 6 de la Llei orgànica 6/2001, de 21 de desembre, d'universitats (LOU), la Universitat Internacional Valenciana - Valencian International University, SL, entitat titular de la Universitat Internacional Valenciana (VIU), ha acordat aprovar les noves normes d'organització i funcionament d'aquesta.  
  
  
DISPOSICIONS GENERALS  
  
Article 1. Naturalesa i denominació  
1. La Universitat Internacional Valenciana és una universitat privada creada pel Patronat de la Fundació de la Comunitat Valenciana Universitat Internacional de València i posteriorment reconeguda per la Llei 7/2008, de 13 de juny, de la Generalitat, dotada de personalitat jurídica pròpia i amb una actuació que es fonamenta en el principi de llibertat acadèmica, que inclou les llibertats de càtedra, d'investigació i d'estudi.  
  
2. Com a institució d'educació superior, té autonomia d'acord amb la Constitució i la legislació vigent.  
3. Sense perjudici de la seua denominació oficial, la Universitat Internacional Valenciana podrà utilitzar també aquesta mateixa denominació en anglés, Valencian International University, i el seu acrònim, VIU.  
4. Es regeix per la Constitució, per la Llei orgànica 6/2001, de 21 de desembre, d'universitats, per la normativa estatal i autonòmica en matèria d'universitats privades, per la seua llei de reconeixement i per les seues pròpies normes d'organització i funcionament, i per totes les normes que es dicten per a desplegar-les.  
  
Article 2. L'objecte i les funcions  
1. L'objecte de la Universitat és l'activitat d'educació superior.  
2. La seua oferta formativa se centrarà, preferentment, en l'educació no presencial basada en l'ús intensiu i extensiu de les tecnologies de la informació i la comunicació (d'ara en avant TIC)  
  
Article 3. Els principis informadors de l'activitat  
1. La Universitat complirà les funcions que li són inherents amb plena autonomia, dictarà les seues pròpies normes de funcionament i programarà i exercirà les activitats que crega oportunes de conformitat amb l'ordenament jurídic.  
2. L'autonomia de la Universitat comprén totes les facultats enumerades en l'article 2.2 de la Llei orgànica d'universitats i totes les que siguen necessàries per a complir les seues finalitats.  
3. El seu funcionament intern i, especialment, el dels seus òrgans de govern estaran d'acord amb els principis constitucionals i respectaran i garantiran, de manera plena, la llibertat acadèmica, que es manifesta en les llibertats de càtedra, d'investigació i d'estudi. Igualment, el funcionament de la Universitat es basarà en els principis d'igualtat, independència, pluralitat, accessibilitat i solidaritat.  
  
4. La Universitat promourà una política de concessió de beques i ajudes, dins de les limitacions de caràcter financer i pressupostari, que faciliten l'accés a les seues prestacions a l'alumnat que reunisca els requisits de mèrit i capacitat, encara que no posseïsquen mitjans suficients per a sufragar els seus estudis. En tot cas, les ajudes es concediran d'acord amb els criteris d'imparcialitat i d'objectivitat, de conformitat amb les normes que, a aquest efecte, s'establisquen.  
5. La Universitat durà a terme les seues activitats amb criteris d'excel·lència, i promourà la investigació i la innovació en els aspectes metodològics i docents, amb especial incidència en la utilització de les TIC en l'educació a distància.  
6. La Universitat aspira a ser una institució de la societat de la informació i del coneixement, i ha de proporcionar formació continuada als professionals futurs i presents, i per a aconseguir-ho crearà, compartirà i difondrà coneixement a través de la investigació, el desenvolupament i la innovació.  
  
Article 4. Els idiomes oficials  
1. Els idiomes oficials de la Universitat són el valencià i el castellà, reconeguts com a tals en l'Estatut d'Autonomia de la Comunitat Valenciana.  
2. Tenint en compte la seua vocació internacional, la Universitat podrà organitzar activitats acadèmiques i d'una altra índole en llengües diferents de les assenyalades, en particular, en anglés.  
  
Article 5. La imatge corporativa  
Correspon al consell d'administració de la societat titular determinar els signes d'identitat de la Universitat.  
  
  
TÍTOL I  
Estructura acadèmica de la universitat  
  
Article 6. L'estructura acadèmica  
1. Per a atendre les activitats docents, d'estudi i d'investigació, la Universitat es podrà proposar l'estructura en un centre únic o en facultats i escoles, i podrà proposar crear departaments, instituts universitaris d'investigació, càtedres institucionals i la resta d'estructures que es consideren necessàries en un futur per al compliment de les seues finalitats.  
  
2. El reconeixement de la creació, modificació o supressió de facultats i escoles serà acordat pel Consell a proposta de la Universitat.  
  
3. En el marc de l'autonomia pròpia, la Universitat podrà acordar o reconéixer a altres centres d'estructures propis, a més dels previstos en les presents normes d'organització i funcionament i les activitats que conduïsquen a l'obtenció de títols propis.  
  
Article 7. Facultats i escoles  
1. Les facultats i les escoles són els centres responsables de l'organització dels ensenyaments i dels processos acadèmics, administratius i de gestió conduents a l'obtenció de títols d'educació superior, així com d'aquelles altres funcions que determinen les presents normes d'organització i funcionament i altres reglaments interns de la Universitat.  
  
2. Per al correcte acompliment de les seues funcions, les facultats i les escoles podran dotar-se d'un òrgan acadèmic que les represente i que gestione les competències que tenen atribuïdes.  
3. La composició d'aquest òrgan acadèmic l'aprovarà la Junta de Govern, a proposta del rector o rectora.  
  
Article 8. Els departaments  
En cas que s'acorde agrupar el professorat en departaments per a dur a terme les tasques acadèmiques, aquests es regiran pels punts següents:  
1. El professorat s'agrupa en departaments, definits per branques de coneixement, per a dur a terme les tasques acadèmiques.  
2. La Junta de Govern definirà el nombre de departaments i les seues branques de coneixement, així com les altres estructures acadèmiques que facen possible l'activitat acadèmica. La Junta de Govern també decidirà la modificació i la supressió de departaments.  
3. El rector o rectora nomenarà un director o directora per a cadascun dels departaments entre el professorat propi.  
  
Article 9. Els instituts universitaris d'investigació  
1. Els instituts universitaris d'investigació són centres dedicats a la investigació científica o tècnica, o a la creació artística.  
2. Les seues funcions seran l'impuls de la investigació multidisciplinària o interdisciplinària. Podran organitzar, així mateix, estudis de postgrau, així com proporcionar assessorament en l'àmbit de les seues competències.  
3. En cas que es considere oportuna la seua creació, els instituts universitaris d'investigació podran ser propis, compartits o adscrits.  
  
a) Els instituts propis comptaran amb personal docent/investigador i personal d'administració i serveis de la Universitat.  
b) Els instituts compartits es podran constituir amb entitats públiques o privades, i comptaran amb personal docent i investigador i personal d'administració i serveis de les dues parts en la proporció que s'acorde.  
c) L'adscripció d'entitats d'investigació públiques o privades no comportarà cap classe de compromís econòmic per a la Universitat.  
  
4. Sense perjudici d'allò que, a aquest efecte, puga establir la normativa vigent en cada moment, la creació d'instituts universitaris d'investigació o, si és el cas, l'adscripció i desadscripció d'aquests seran acordades per la comunitat autònoma a petició i previ acord del Consell d'Universitat.  
5. El o la gerent nomenarà un director o directora, o responsable, de cadascun dels instituts universitaris d'investigació.  
  
Article 10. Les càtedres institucionals  
1. Constitueixen una forma de col·laboració de la Universitat amb empreses, administracions públiques i altres entitats públiques o privades.  
2. La seua finalitat és realitzar activitats de docència, investigació i difusió del coneixement per part de personalitats rellevants en les àrees temàtiques corresponents.  
3. A fi de poder dur a terme les activitats de la càtedra, l'entitat col·laboradora es comprometrà a dotar-la econòmicament en cada exercici pressupostari.  
4. La creació de càtedres institucionals l'acordarà el rector de la Universitat amb caràcter previ a la signatura del corresponent conveni de col·laboració.  
  
  
TÍTOL II  
El govern de la Universitat  
  
Article 11. Els òrgans de govern  
Els òrgans de govern i representació de la Universitat seran:  
a) Col·legiats: Junta de Govern, Consell d'Universitat, Consell de Govern Acadèmic i juntes de facultat.  
En la composició d'aquests òrgans s'haurà d'afavorir la presència equilibrada entre el nombre d'homes i de dones que integren la seua estructura.  
b) Unipersonals: rector o rectora, vicerectors o vicerectores, secretari o secretària general, gerent, degans o deganes de facultats, directors o directores d'escoles, vicedegans o vicedeganes i subdirectors o subdirectores d'escoles.  
  
Article 12. La Junta de Govern  
1. La Junta de Govern és el màxim òrgan col·legiat de govern de la Universitat, i, consegüentment, vetlarà perquè aquesta dispose dels mitjans materials i humans necessaris per a un funcionament adequat.  
  
2. La composició i el funcionament de la Junta de Govern seran determinats per la societat titular de la Universitat. La seua composició inicial la integraran tots els membres del consell d'administració de la titular de la Universitat i el o la gerent, el rector o rectora i el secretari o secretària general. Aquests últims actuaran amb veu però sense vot.  
  
3. La Junta de Govern podrà delegar aquelles facultats que considere oportunes per al bon funcionament intern de la Universitat.  
4. A la Junta de Govern li corresponen les següents competències relatives al govern de la Universitat:  
a) Determinar les línies estratègiques bàsiques de funcionament de la Universitat.  
b) Establir les línies directrius de gestió econòmica de la Universitat.  
c) Aprovar la memòria anual d'activitats de la Universitat.  
d) Aprovar la memòria anual econòmica de la Universitat.  
e) Aprovar les tarifes dels serveis universitaris i els pressupostos ordinari i extraordinari de la Universitat.  
f) Nomenar i remoure el defensor universitari o defensora universitària.  
g) Aprovar la política de beques i de criteris per a concedir-les.  
h) Resoldre els conflictes de competències entre els òrgans de la Universitat.  
i) Aprovar les normes d'organització i funcionament de la Universitat i les seues eventuals modificacions.  
j) Acordar el nomenament i el cessament del rector o rectora.  
k) Nomenar i remoure el o la gerent.  
l) La creació, la modificació i la supressió de departaments.  
m) Aprovar la impartició de noves titulacions i nous programes, així com la modificació dels existents.  
n) Aprovar el Reglament d'organització i funcionament del Consell d'Universitat.  
o) Aprovar el Reglament del Consell de Govern Acadèmic.  
p) La creació, la modificació i la supressió de facultats, centres o escoles, així com l'aprovació de la composició dels seus òrgans acadèmics i l'adscripció de centres  
q) Nomenar i remoure els vicerectors o vicerectores.  
  
Article 13. El Consell d'Universitat  
1. El Consell d'Universitat és l'òrgan de participació i representació dels diferents sectors de la comunitat universitària.  
2. El Consell d'Universitat estarà constituït pels membres següents:  
  
a) Membres nats: el o la gerent, el rector o rectora, el secretari o secretària general, els vicerectors o vicerectores, els degans o deganes de facultat i els directors o directores d'escoles.  
b) Membres electes: dos alumnes elegits per l'alumnat entre ells i elles, un professor o professora de cada facultat i escola proposat pel degà o degana i pel director o directora de l'escola, dos representants del personal d'administració i servei proposats pel secretari o secretària general.  
c) A proposta de la Junta de Govern, podran formar part del Consell d'Universitat altres membres de la comunitat universitària de la VIU sempre que es garantisca que en les decisions de naturalesa estrictament acadèmica que s'adopten, estan representats majoritàriament el personal docent i investigador.  
3. Sense perjudici de les competències atribuïdes a altres òrgans, al Consell d'Universitat li corresponen, a títol enunciatiu, les competències següents:  
a) Ser escoltat en el nomenament del rector o rectora.  
b) Proposar la impartició de noves titulacions i programes, així com la modificació dels existents.  
c) Elevar propostes al o la gerent sobre la millora i/o el reforç de serveis i activitats de caràcter universitari.  
d) Elaborar directrius per a elaborar la memòria anual d'activitats de la Universitat i qualsevol informe que haja de ser sotmés a organismes públics.  
e) Elaborar un reglament d'organització i funcionament del Consell d'Universitat.  
  
Article 14. El Consell de Govern Acadèmic  
El Consell de Govern Acadèmic és l'òrgan col·legiat de govern que planifica i coordina les accions que impacten de manera transversal en el funcionament de les facultats.  
El Consell de Govern Acadèmic estarà compost pel rector o rectora, que el presidirà; pel degà o degana o pel director o directora de cada facultat o escola; pels vicerectors o vicerectores; pels directors o directores d'àrees transversals de gestió acadèmica que, en el seu cas, puguen haver-hi, i pel secretari o secretària general.  
En funció dels temes a tractar en cada sessió, qualsevol membre del Consell de Govern Acadèmic podrà proposar al rector o rectora l'assistència d'altres persones (PAS i PDI) a la sessió. Aquestes persones actuaran amb veu però sense vot.  
El Consell de Govern Acadèmic es podrà reunir en ple o en comissions, tal com s'estipule en el seu reglament de funcionament.  
El Consell de Govern Acadèmic exercirà les funcions següents:  
  
a) Vetlar pel compliment de les finalitats de la Universitat.  
b) Elaborar el Reglament del Consell de Govern Acadèmic i presentar-lo a la Junta de Govern perquè l'aprove.  
c) Establir les directrius de planificació dels títols que estan en procés de verificació i seguiment.  
d) Detectar les necessitats de recursos digitals docents de cadascuna de les facultats i títols i proposar millores tecnològiques sobre la base de les necessitats detectades.  
e) En relació amb els programes de doctorat, desenvolupar-los i crear una comissió de tercer cicle per a la regulació, la decisió i el control de les activitats relacionades amb els estudis de doctorat, així com qualsevol altra competència que li siga assignada.  
f) Elaborar i aprovar el Reglament de doctorat.  
g) Aprovar la convocatòria de projectes interns d'investigació.  
h) Nomenar els vicedegans o vicedeganes i els subdirectors o subdirectores d'escola, si és el cas.  
i) Nomenar al secretari o secretària de cada facultat o escola.  
j) Aprovar el Reglament de la Junta de cada Facultat.  
k) Qualsevol altra que li atribuïsquen per reglament o normativa interna de la Universitat.  
  
Article 15. La Junta de Facultat  
La Junta de Facultat és l'òrgan col·legiat de govern de cadascuna de les facultats de la Universitat. La Junta de Facultat estarà composta per membres nats i membres electes.  
- Membres nats: el degà o degana o el director o directora, que la presidirà; el secretari o secretària de la facultat; el vicedegà o vicedegana o el subdirector o subdirectora, i el director o directora de cadascuna de les titulacions oficials que s'impartisquen en la Facultat.  
Els membres nats ho seran mentre exercisquen el càrrec que origine la seua condició de membres de la Junta.  
- Membres electes: quatre professors o professores, dos alumnes i un membre del PAS.  
Els membres electes ho seran per un període de dos anys, amb excepció dels representants de l'alumnat, que ho seran per un any. El professorat i els membres del PAS seran elegits pel degà o degana, i els o les alumnes seran elegits per i entre ells i elles de conformitat amb el procediment establit en el Reglament electoral de la universitat. Perdran la seua condició si deixen de pertànyer al sector de la comunitat universitària pel qual van resultar elegits.  
La Junta de la Facultat exercirà les funcions següents:  
a) Elaborar el Reglament de la Junta de Facultat i presentar-lo al Consell de Govern Acadèmic perquè l'aprove.  
b) Assessorar en l'elaboració o modificació de plans d'estudi.  
c) Organitzar, coordinar i supervisar les activitats docents.  
d) Promoure activitats culturals i d'extensió universitària.  
e) Vetlar per l'adequada dotació dels serveis necessaris a fi que funcionen correctament.  
f) Col·laborar amb els altres òrgans de la Universitat.  
g) Qualsevol altra que li atribuïsquen per reglament o normativa interna de la Universitat.  
  
Article 16. El o la gerent  
1. El o la gerent és nomenat per la Junta de Govern. El o la gerent cessarà a petició pròpia o per acord de la Junta de Govern.  
2. El o la gerent elaborarà les normes d'organització i funcionament, que elevarà a la Junta de Govern perquè les aprove.  
3. Al o la gerent li correspon la gestió dels serveis administratius i econòmics de la Universitat.  
Article 17. El rector o rectora  
1. El rector o rectora és la màxima autoritat acadèmica de la Universitat i exerceix la representació d'aquesta.  
2. El rector o rectora és elegit per la Junta de Govern, que haurà d'escoltar el Consell d'Universitat.  
3. Són competències del rector o rectora:  
a) Exercir les funcions de representació externa i institucional de la Universitat.  
b) Expedir en nom del rei els títols acadèmics i tots els que siguen competència de la Universitat.  
c) Determinar el nombre, la denominació i les competències dels vicerectors o vicerectores.  
d) Proposar el nomenament dels vicerectors o vicerectores perquè els aprove la Junta de Govern.  
e) Proposar el nomenament dels degans o deganes i dels directors o directores d'escoles i centres perquè els aprove la Junta de Govern.  
  
f) Nomenar els vicedegans o vicedeganes i els subdirectors o subdirectores d'escola o centre, a proposta del degà o degana o del director o directora.  
4. El rector o rectora cessarà a petició pròpia o per acord de la Junta de Govern.  
  
Article 18. El secretari o secretària general  
1. El o la gerent designarà el secretari o secretària general i podrà remoure'l.  
2. Al secretari o secretària general li correspon:  
a) Custodiar la documentació de la Universitat i exercir la facultat de certificar.  
b) Realitzar la convocatòria de les sessions del Consell d'Universitat, de la Junta de Govern i del Consell de Govern Acadèmic.  
c) Estendre l'acta de les sessions, que contindrà, com a mínim, la llista d'assistents, l'ordre del dia de la reunió, les circumstàncies del lloc i del temps en què s'han dut a terme, els punts principals de les deliberacions i el contingut dels acords adoptats.  
d) Expedir certificacions dels acords adoptats, sense perjudici de la ulterior aprovació i signatura de l'acta, fent constar expressament aquesta circumstància.  
e) Totes les altres funcions que siguen necessàries per al bon compliment de la secretaria.  
  
Article 19. Els degans o deganes de facultat i els directors o directores d'escola i de centres  
1. Els degans o deganes de facultat i els directors o directores d'escola i de centres exerceixen la representació d'aquests, així com les funcions de direcció i gestió ordinària d'aquests.  
2. Seran nomenats per la Junta de Govern, a proposta del rector o rectora, entre els professors i professores amb vinculació permanent a la universitat.  
3. Seran competències dels degans o deganes de facultats, i dels directors o directores d'escoles i centres:  
a) Exercir la representació de la facultat, escola o centre.  
b) Exercir les funcions de direcció i gestió de la facultat, escola o centre, així com executar els acords que aprove l'òrgan corresponent de la facultat, escola o centre.  
c) Vetlar pel compliment de les decisions adoptades en el Consell de Govern Acadèmic que concerneixen la seua facultat o escola.  
d) Proposar al rector o rectora els criteris d'assignació del professorat a les titulacions que s'hi imparteixen.  
e) Elaborar el pressupost de la facultat, escola o centre i presentar-lo al o la gerent perquè l'aprove l'òrgan corresponent, així com vetlar perquè siga complit.  
f) Proposar al rector o rectora la creació de la figura de vicedegà o vicedegana de facultat o subdirector o subdirectora d'escola, en la qual delegar alguna de les seues funcions.  
g) Col·laborar amb els altres òrgans de la Universitat.  
  
  
TÍTOL III  
La comunitat universitària  
  
Article 20. La comunitat universitària  
La comunitat universitària està formada pel personal docent i investigador, l'estudiantat i el personal d'administració i serveis.  
  
Article 21. El personal docent i investigador  
1. El personal docent i investigador haurà d'estar en possessió de la titulació exigible legalment, i serà contractat a través d'alguna de les modalitats previstes per la normativa aplicable i amb subjecció als principis d'igualtat, mèrit, i capacitat.  
2. Els òrgans de govern de la Universitat vetlaran perquè es complisquen els percentatges de personal docent i investigador en possessió del títol de doctor o doctora i de l'acreditació de l'organisme competent establits per la normativa vigent.  
3. En la configuració de la plantilla del personal docent i investigador es tindrà en compte el desenvolupament preferent d'activitats acadèmiques de caràcter no presencial.  
4. El professorat de la Universitat no podrà ser personal funcionari d'un cos docent universitari en situació d'actiu i destinació en una universitat pública. La mateixa limitació s'aplicarà al personal docent i investigador a temps complet.  
  
Article 22. Els drets i els deures del professorat  
1. Són drets del personal docent i investigador:  
a) Exercir les llibertats de càtedra i d'investigació, amb el respecte degut a la Constitució Espanyola, les lleis i aquestes normes.  
b) Participar en la gestió i el govern de la Universitat en la forma prevista en aquestes normes i en les disposicions que les despleguen.  
  
c) Disposar dels mitjans necessaris per a complir les seues funcions.  
d) Ser avaluat, internament i externament, amb criteris d'objectivitat i transparència i conéixer el resultat de la seua avaluació.  
e) Dirigir-se a qualsevol òrgan universitari per a elevar propostes o fer reclamacions.  
2. Són deures del professorat:  
a) Exercir les seues funcions respecte a la missió i als valors de la Universitat, així com a les lleis i normes que regulen el seu funcionament.  
b) Complir les tasques docents i investigadores que li corresponguen amb respecte i atenció a l'alumnat que li les confien.  
c) Procurar la seua formació contínua i actualitzar els seus mètodes pedagògics, tant en competències genèriques i corporatives, amb especial incidència en el coneixement i l'ús de les tecnologies de la societat de la informació, com en les específiques de la seua àrea de coneixement.  
d) Tots aquells que deriven de la seua relació laboral i professional amb la Universitat.  
  
Article 23. El personal d'administració i serveis  
1. Corresponen al personal d'administració i serveis les funcions de gestió tècnica, administrativa i econòmica quotidiana de la Universitat.  
  
2. Aquest personal se seleccionarà segons criteris de professionalitat i idoneïtat per al lloc de treball i amb subjecció als principis d'igualtat, mèrit, capacitat i publicitat de la convocatòria corresponent.  
  
3. Són drets del personal d'administració i serveis:  
a) Conéixer les funcions assignades al seu lloc de treball, així com disposar dels mitjans adequats per a complir les seues tasques.  
b) Rebre la formació necessària per a l'actualització i el perfeccionament professionals.  
c) La promoció professional.  
d) Dur a terme les seues activitats en un ambient adequat de seguretat i salut laboral.  
e) Conéixer els esdeveniments que afecten la vida universitària.  
f) Conéixer els sistemes i procediments d'avaluació del seu rendiment establits per la Universitat.  
4. Són deures del personal d'administració i serveis:  
a) Dur a terme les tasques encomanades amb professionalitat, competència i eficàcia, i contribuir al bon funcionament i la millora de la Universitat.  
b) Assumir les responsabilitats derivades de l'exercici de les funcions assignades al seu lloc de treball.  
c) Observar les ordres i instruccions dels òrgans de la Universitat.  
  
d) Atendre adequadament els diversos usuaris i usuàries i el personal de la Universitat i coadjuvar en la qualitat del servei educatiu.  
  
e) Participar en els procediments d'avaluació i control de la seua activitat.  
f) Tots els que corresponguen a la seua condició laboral i professional.  
  
Article 24. L'alumnat  
1. L'alumnat de la Universitat estarà integrat per tots aquells i aquelles estudiants que es troben matriculats en qualsevol dels ensenyaments oficials o propis que organitze la Universitat.  
  
2. La condició d'alumne o alumna es perdrà per baixa voluntària, exclusió de la Universitat com a resultat d'un procediment disciplinari, amb audiència de la persona interessada, per incompliment de les normes administratives que exigisca la permanència en la Universitat o per incompliment de les obligacions econòmiques contretes amb aquesta.  
  
  
Article 25. Els drets i els deures de l'alumnat  
1. Són drets de l'alumnat:  
a) La igualtat d'oportunitats i no discriminació per raons de sexe, raça, religió o discapacitat, o qualsevol altra condició o circumstància personal o social, en l'accés o la permanència en la Universitat i en l'exercici dels seus drets acadèmics.  
b) L'accés, en els termes que es regulen, a les beques i ajudes en l'estudi que siguen oferides per la Universitat.  
c) Un ensenyament de qualitat que els permeta aconseguir els resultats esperats d'aprenentatge, i que compte amb el seu esforç i capacitat.  
d) L'assistència i orientació en els seus estudis per part del professorat i dels tutors o tutores.  
e) La publicitat de les normes de la Universitat que regulen la verificació dels seus coneixements.  
f) L'avaluació dels seus coneixements per mitjà de procediments objectius i transparents.  
g) La llibertat d'expressió, de reunió i d'associació en l'àmbit universitari.  
h) La garantia dels seus drets per mitjà de procediments adequats, ja que poden acudir davant de les autoritats universitàries i, si és el cas, davant del defensor universitari o defensora universitària quan consideren que els seus drets són lesionats.  
i) La seua representació en els òrgans de govern i representació de la Universitat, en els termes establits en la llei i en aquestes normes d'organització i funcionament.  
2. Són deures de l'alumnat:  
a) Cursar els estudis amb l'aprofitament suficient.  
b) Respectar les Normes d'organització i funcionament de la Universitat i la resta de disposicions que les despleguen, i les normes essencials de convivència.  
c) Cooperar amb la resta de la comunitat universitària en el bon funcionament dels seus serveis.  
  
  
TÍTOL IV  
Del defensor universitari o defensora universitària  
  
Article 26. El defensor universitari o defensora universitària  
1. El defensor universitari o defensora universitària vetlarà pel respecte als drets i les llibertats del personal docent i investigador, del personal d'administració i serveis, i de l'estudiantat de la Universitat.  
  
2. Les seues actuacions sempre estaran dirigides a la millora de la qualitat universitària en tots els seus àmbits i estaran regides pels principis d'independència i autonomia.  
3. El defensor universitari o defensora universitària serà nomenat per la Junta de Govern, a proposta del o la gerent, entre membres de la comunitat universitària o persones de reconegut prestigi per un temps de tres anys renovables.  
4. El defensor universitari o defensora universitària cessarà en les seues funcions:  
a) A petició pròpia.  
b) Per compliment del període de mandat per al qual va ser nomenat.  
c) Per acord de la Junta de Govern.


Còpia Permalink ELI